Author: mfsr
Last saved by: sulik

P r e d k l a d a c i a    s p r á v a

	Návrh zákona o rozpočtových pravidlách verejnej správy a o zmene a doplnení niektorých zákonov sa predkladá na rokovanie vlády  v súlade s plánom legislatívnych úloh vlády na rok 2004. 

	Predložený návrh zákona nahradí doterajší zákon NR SR č. 303/1995 Z.z. o rozpočtových pravidlách v znení neskorších predpisov. Vypracovanie nového zákona  je jedným z reformných krokov ministerstva financií v rámci prebiehajúcej reformy riadenia verejných financií. Predloženým návrhom zákona sa  plní úloha z Programového vyhlásenia vlády 
-	zaviesť tvrdé rozpočtové obmedzenia a zastaviť zadlžovanie rôznych inštitúcií verejného sektora,
-	pripraviť legislatívnu úpravu, aby v Národnej rade neboli prijímané zákony s nekrytými rozpočtovými dôsledkami,
-	 posilniť úlohy programového rozpočtovania,
-	posilniť význam strednodobého rozpočtového výhľadu – zavedenie viacročného rozpočtovania,
-	zostavovať rozpočet celého okruhu verejných financií v metodike Európskej únie.

Nový zákon sa oproti doterajšiemu zákonu vzťahuje na všetky subjekty verejnej správy, avšak súčasne nerieši osobitosti vo vzťahu k územnej samospráve. Pre územnú samosprávu sa v súlade s Programovým vyhlásením vlády predkladá samostatný zákon o rozpočtových pravidlách územnej samosprávy.

	Základné zásady a pravidlá rozpočtového hospodárenia  sú navrhnuté pre každý subjekt verejnej správy rovnako. Rovnako sú upravené aj pravidlá nakladania s verejnými prostriedkami, pričom verejnými prostriedkami sú všetky prostriedky, s ktorými hospodária subjekty verejnej správy.

	Predložený návrh zákona bol zaslaný na medzirezortné pripomienkové konanie všetkým povinne pripomienkujúcim miestam, všetkým správcom rozpočtových kapitol ako aj všetkým dotknutým subjektom, ďalej ZMOSu, Asociácii zamestnávateľských zväzov a združení, Konfederácii odborových zväzov a združení, vyšším územným celkom, Národnej banke Slovenska. Prehľad pripomienok a ich vyhodnotenie je uvedené vo vyhodnotení pripomienkového konania. K zásadným pripomienkam sa uskutočnili na Ministerstve financií SR rozporové konania. Materiál sa predkladá na rokovanie vlády s rozpormi, ktoré neboli odstránené ani na najvyššej úrovni, a to s Najvyšším kontrolným úradom SR, Ministerstvom životného prostredia SR a správcami 12. kapitol, ktorých sa dotklo zrušenie ich samostatnej rozpočtovej kapitoly v štátnom rozpočte od 1.1.2005 – Generálna prokuratúra SR, Najvyšší súd SR, Kancelária Súdnej rady, Protimonopolný úrad SR, Úrad pre normalizáciu, metrológiu a skúšobníctvo SR, Úrad jadrového dozoru SR, Slovenská akadémia vied, Úrad geodézie, kartografie a katastra SR, Štatistický úrad SR, Úrad pre verejné obstarávanie, Kancelária verejného ochrancu práv,  Správa štátnych hmotných rezerv.

	Návrh zákona bol prerokovaný v Legislatívnej rade vlády SR dňa 13. 4. 2004. Návrh zákona bol dopracovaný podľa pripomienok a odporúčaní Legislatívnej rady vlády SR a na rokovanie vlády SR sa predkladá  upravené znenie. 
	Návrh zákona bol 14. 4. 2004 predmetom rokovania Rady vlády SR pre verejnú správu.